የእግር ኳስ ቡድኖች የስያሜ ለውጥ እንዲያደርጉ መጠየቁ የሕግ ድጋፍ እንደሌለው የሕግ ባለሙያ ተናገሩ፤ የእግር ኳስ ፌዴሬሽኑ በበኩሉ የጻፈው ደብዳቤ እንደሌለ አመልክቷል፡፡
ባሕር ዳር፡ ጥቅምት 6/2012 ዓ.ም (አብመድ) ከሰሞኑ የኢትዮጵያ እግር ኳስ ፌዴሬሽን የተወሰኑ የፕሪሚዬር ሊጉ ተሳታፊ ቡድኖች ስያሜ እንዲቀይሩ ማሳሰቡንና የፋሲል ከነማ እግር ኳስ ቡድን ምክትል ፕሬዝዳንትን ዋቢ አድርገን መዘገባችን የሚታወስ ነው፡፡ስያሜን በተመለከተ የኢትዮጵያ የሕግ ድንጋጌዎችን መሠረት አድርገው ማብራሪያ እንዲሰጡን የሕግ ባለሙያ አነጋግረናል፤ ያነጋገርናቸው የሕግ ባለሙያ አቶ ሐዲስ ሐረገወይን ናቸው፡፡
አቶ ሐዲስ እንዳብራሩት ታዲያ የንግድ ድርጅቶች ስያሜያቸው ከሌላ ተቋም ጋር አሳሳች መሆን አለመሆን፣ ከመንግሥት አካላትና የልማት ድርጅቶች ተመሳሳይ መሆን አለመሆን፣ የታዋቂ ሰዎችን ወይም የሀገር መሪዎችን ስም የተጠቀመ ከሆነ ፈቃድ ማግኘቱ እና ከሕዝብ ሞራል የሚቃረን መሆን አለመሆኑ ተረጋግጦ ዕውቅና ይሰጣል፡፡ ከዚህ ድንጋጌ አንጻር ፋሲል ከነማ ከግማሽ ክፍለ ዘመን በላይ ይዞት የኖረ ስያሜና ማኅበረሰባዊ ቅቡልነት ያለው፣ የማንንም ሞራል የማይነካ እንደሆነ ነው የገለጹት፡፡